สมคิดแนะรัฐเร่งปฏิรูปประเทศ-แก้วิกฤตความเชื่อมั่น
อดีตรมว.คลัง ปาฐกถาพิเศษ ในงาน "โพสต์ทูเดย์อินเวสต์เมนต์ เอ็กซ์โป 2010" แนะรัฐเลิกพีอาร์ผลงาน ควรเร่งเครื่องปฏิรูปประเทศ-แก้ปัญหาขาดความน่าเชื่อถือ
5 ก.พ. 2553

อดีตรมว.คลัง ปาฐกถาพิเศษ ในงาน "โพสต์ทูเดย์อินเวสต์เมนต์ เอ็กซ์โป 2010" แนะรัฐเลิกพีอาร์ผลงาน ควรเร่งเครื่องปฏิรูปประเทศ-แก้ปัญหาขาดความน่าเชื่อถือ
นายสมคิด จาตุศรีพิทักษ์ อดีตรองนายกรัฐมนตรีและรมว.คลัง กล่าวในงานโพสต์ทูเดย์ก้าวสู่ปีที่ 8 หัวข้อ มองข้างหน้าเพื่ออนาคต ในมุมมองสมคิดว่า วันนี้ประเทศไทย ยืนอยู่ในจุดพลิกผันได้ง่าย มองไปข้างหน้าขณะนี้เห็นทั้งโอกาสและความเสี่ยงของประเทศ โอกาสของไทยขณะนี้คือสามารถใช้ประโยชน์จากการทำงานของประเทศอาเซียนสู่การค้าเต็มรูปแบบและเอเชียกำลังเป็นกระแสศูนย์กลางของอนาคต ขณะที่ความเสี่ยงมองว่า ประเทศไทยต้องใช้ความระมัดระวังมาก ๆ รัฐบาลต้องก้าวเดินด้วยความรอบคอบเพื่อให้มีเงื่อนไขที่ดีที่สุดต่อประเทศ เนื่องจากสถานภาพของไทยขณะนี้ ไม่เอื้ออำนวยทั้งจากปัญหาเก่าที่หมักหมมในอดีต และเงื่อนไขใหม่ที่กำลังก่อตัวขึ้น
"หลังการปฏิวัติ 3 ปีก่อนผมเคยเตือนว่าการสูญเสียความเชื่อมั่นสามารถฟื้นฟูได้ง่าย แต่อย่าลามไปถึงความเชื่อถือของประเทศ หากเสียหายเมื่อไรจะใช้เวลานานในการฟื้นคืน ทุกวันนี้ภาพของประเทศ คนในชาติมีความขัดแย้ง สังคมขาดระเบียบ ขาดกติกา และภาครัฐมีความอ่อนแอ ขาดประสิทธิภาพ สิ่งเหล่านี้พร้อมจะปะทุความรุนแรงและความไม่สงบได้อีก" นายสมคิดกล่าว
นายสมคิด กล่าวว่า ปัญหาของไทยขณะนี้ไม่ใช่เศรษฐกิจระยะสั้นรัฐบาลควรเลิกพูดเรื่องจีดีพีและเลิกประชาสัมพันธ์ได้แล้ว แต่ควรจะมองประเทศให้ไกลกว่าจีดีพี ขณะนี้ทุกฝ่ายต้องร่วมกันทั้งรัฐและเอกชนเพราะปัจจุบันประเทศไม่ได้จริงจังกับการปฏิรูป ประเทศก็เลยเริ่มเสื่อม ทุกคนมองประโยชน์เฉพาะกลุ่มไม่ได้มองส่วนรวม  สิ่งเหล่านี้ทำให้ไทยอยู่ในทาง 2 แพร่ง ทุกคนต้องช่วยกันคิดใหม่สร้างใหม่ จึงจะทำให้ภายใน 5 ปี ประเทศไทยถึงจะเดินหน้าอย่างก้าวกระโดด
คลิ๊กชมประมวลภาพงานโพสต์ทูเดย์ทูเดย์ นเวสต์เมนต์ เอ็กซ์โป 2553 ได้ที่นี่ 
 http://www.posttoday.com/รูปภาพ/8566/ประมวลภาพโพสต์ทูเดย์-อินเวสต์เมนต์-เอ็กซ์โป-2553